PRIMÁTOR  MESTA  KOŠICE

vyhlasuje 

úplné znenie Všeobecne záväzného nariadenia mesta Košice č. 99 o nakladaní s komunálnymi odpadmi a drobnými stavebnými odpadmi na území mesta Košice (nariadenie o komunálnych odpadoch) prijaté uznesením Mestského zastupiteľstva v Košiciach č. 358/2007, ako vyplýva zo zmien a doplnení vykonaných uznesením Mestského zastupiteľstva v Košiciach č. 497/2008, uznesením Mestského zastupiteľstva v Košiciach č. 1014/2009 a uznesením Mestského zastupiteľstva v Košiciach č. 165/2011

Všeobecne záväzné nariadenie mesta Košice č. 99 
o nakladaní s komunálnymi odpadmi a drobnými stavebnými odpadmi 
na území mesta Košice
(nariadenie o komunálnych odpadoch)

P R V Á     Č A S Ť
VŠEOBECNÉ USTANOVENIA

§ 1
Účel a predmet

     Toto všeobecne záväzné nariadenie (ďalej len „nariadenie“) bližšie upravuje nakladanie s komunálnymi odpadmi a drobnými stavebnými odpadmi) a elektroodpadmi z domácnosti.

§ 2
Pôsobnosť

     Toto nariadenie je záväzné pre všetky právnické osoby a fyzické osoby, ktoré sa zúčastňujú na nakladaní s komunálnymi odpadmi a drobnými stavebnými odpadmi pochádzajúcimi z územia mesta Košice a na nakladaní aj s inými odpadmi, ak tak určuje osobitný predpis1).
§ 3
Vymedzenie základných pojmov

(1)	Komunálne odpady sú odpady z domácnosti vznikajúce na území mesta pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba - podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činnosti právnickej osoby alebo fyzickej osoby - podnikateľa; za odpady z domácnosti sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä z garáži, garážových stojísk a parkovacích stojísk. Komunálnymi odpadmi sú aj všetky odpady vznikajúce v meste pri čistení verejných komunikácií a priestranstiev, ktoré sú majetkom mesta alebo v správe mesta, a taktiež pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení.

(2)	Drobným stavebným odpadom sú odpady z bežných udržiavacích prác) zabezpečovaných fyzickou osobou v rozsahu do jedného m³ ročne od jednej fyzickej osoby.

(3) Odpad zo zelene, časť biologicky rozložiteľných odpadov (ďalej len „odpad zo zelene“) je odpad, ktorý vzniká pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení (napr. tráva, burina, konáre z orezov stromov a kríkov, lístie, plody stromov a kríkov, neupotrebiteľné zvyšky úrody, vianočné stromčeky).

D R U H Á    Č A S Ť
NAKLADANIE S KOMUNÁLNYMI ODPADMI 
A DROBNÝMI STAVEBNÝMI ODPADMI

P R V Á    H L A V A 
SPOLOČNÉ USTANOVENIA PRE NAKLADANIE S KOMUNÁLNYMI ODPADMI A DROBNÝMI STAVEBNÝMI ODPADMI

§ 4
Zhromažďovanie a triedenie komunálnych odpadov

(1)	 V mieste vzniku komunálneho odpadu sa na určených stanovištiach odpadových nádob, kontajnerov alebo odpadových vriec (ďalej len „určené stanovištia“) zhromažďuje komunálny odpad z domácností a prevádzok okrem zložiek odpadov uvedených v odseku 3.

       (2) Z komunálneho odpadu podľa odseku 1 sa separujú jednotlivé zložky priamo na určených stanovištiach, osobitne papier, plast, kov a sklo.

       (3) Na zberných dvoroch Pri bitúnku č. 11, na ulici Jesenského č. 4 a na Popradskej  ulici sa zhromažďujú po bezplatnom odovzdaní fyzickými osobami tieto zložky komunálnych odpadov a drobných stavebných odpadov:
  1. 	batérie a akumulátory, 
  2. 	odpadové oleje, 
  3. 	opotrebované pneumatiky, 
  4. 	žiarivky s obsahom ortuti, 
  5.	iné nebezpečné zložky komunálneho odpadu,
  6.	papier, sklo a iné zložky, na ktoré je zavedený triedený zber vo veľkom objeme, ktoré nie je možné uložiť na určených stanovištiach v mieste vzniku odpadu alebo ak triedený zber v mieste vzniku odpadu nie je zavedený, 
  7. 	objemný odpad a drobný stavebný odpad,
8. 	odpad zo zelene, ak ho pôvodcovia nezhodnocujú sami vo vlastných alebo užívaných priestoroch a objektoch alebo ho neodovzdajú v Záhrade Bernátovce – stredisko výroby kompostu (ďalej len „mestská kompostáreň“),
  9. 	elektroodpad,
10.  	ďalšie zložky odpadu, ktoré nemôžu byť uložené na určených stanovištiach.

(4) Pôvodcovia odpadov zo zelene, vrátane pôvodcov zo záhradkárskych lokalít, zhromažďujú odpady zo zelene vo vlastných alebo užívaných priestoroch a objektoch za účelom prednostného kompostovania v domácich a komunitných kompostárňach, ktorých ročná produkcia kompostu neprevyšuje 10 t.

(5) Mestské časti, ktoré podľa Štatútu mesta Košice sú správcami zelene, právnické osoby a občianske združenia zhromažďujú odpad zo zelene na miestach, ktoré si sami určia, za účelom ich odovzdania do mestskej kompostárne. 

(6) Fyzické osoby majú okrem možnosti podľa odseku 4 a možnosti odovzdania odpadu zo zelene do mestskej kompostárne aj možnosť podľa odseku 3 bod 8.

§ 5

     Obec vytvorí výrobcom elektrozariadení podmienky k zavedeniu a prevádzkovaniu systému oddeleného zberu elektroodpadu z domácností a umožní mu v rozsahu potrebnom na tento účel užívať existujúce zariadenia na zber komunálnych odpadov. 

§ 6
Odvoz odpadov

(1)	Pravidelný odvoz komunálnych odpadov podľa § 4 ods. 1, okrem separovaného zberu, je zabezpečovaný minimálne: 
1. 	raz za dva týždne u kontajnerov 1100 l, 1700 l,
2. 	raz za dva týždne u 110 l kuka nádob a vreca o objeme 100 l, 50 l, 25 l,
3. 	raz za dva týždne u ostatných foriem zberu odpadu. 

(2)	Odvoz separovaných zložiek komunálneho odpadu z miesta jeho vzniku podľa § 4 ods. 2 sa vykonáva minimálne raz za mesiac. 

(3)	Odvoz objemných  odpadov, oddelene vytriedených odpadov z domácností s obsahom škodlivín a drobných stavebných odpadov zabezpečí mesto najmenej dvakrát do roka.  

(4)	V čase mimo zberu objemných odpadov, oddelene vytriedených odpadov z domácností s obsahom škodlivín a drobných stavebných odpadov podľa predchádzajúceho odseku, ktorý zabezpečuje mesto, sú pôvodcovia týchto odpadov povinní zabezpečiť ich uloženie na určených zberných dvoroch. Je zakázané ukladať tento odpad na stanovištiach  vyhradených na zber bežných komunálnych odpadov v mieste vzniku podľa § 4 ods. 1.

(5)	Odstraňovanie starých vozidiel z verejných priestranstiev sa riadi osobitným predpisom).

 (6) Odvoz odpadov zo zelene zabezpečuje od právnických osôb a občianskych združení mesto Košice3a) alebo zmluvný partner mesta Košice v oblasti nakladania s komunálnym odpadom a drobným stavebným odpadom po predložení individuálnej objednávky.	

§ 7
Systém zberu komunálneho odpadu

    (1) Pre zber komunálnych odpadov mesto určuje tieto druhy nádob:
1.	vrece o objeme 25 l  - pre fyzické osoby v centrálnej pešej zóne mesta,
2. 	vrece o objeme 50 l  - pre fyzické osoby v centrálnej pešej zóne mesta,
3. 	vrece o objeme 100 l,
4.	kuka nádoba o objeme 110 l,
5.	kontajner o objeme 1100 l,
6.	veľkokapacitný kontajner - len na zber a prepravu odpadu zo zelene.

     (2) Pre zber komunálneho odpadu je možné používať len zberné nádoby a vrecia označené logom zmluvného spracovateľa odpadu určeného mestom.

     (3) Množstvový systém zberu komunálneho odpadu mesto zabezpečuje pre právnické osoby a fyzické osoby - podnikateľov. 

(4)	Spoplatňovanie zberu, prepravy, zhodnocovania a zneškodnenia komunálneho odpadu a drobného stavebného odpadu sa riadi Všeobecne záväzným nariadením o poplatkoch za komunálny odpad a drobný stavebný odpad.

     (5) Fyzické osoby bývajúce v rodinných domoch, okrem rodinných domov v centrálnej pešej zóne mesta, si môžu zvoliť množstvový systém zberu komunálneho odpadu. V priebehu poplatkového obdobia je zmena systému zberu neprípustná.

§ 8
Zneškodňovanie a zhodnocovanie komunálnych odpadov 
a drobných stavebných odpadov	

(1)	Netriedené spáliteľné zložky komunálnych odpadov pochádzajúce z územia mesta Košice sa zneškodňujú spravidla termicky v spaľovni komunálneho odpadu pri maximálnom energetickom využití. Skládkovaním je možné zneškodňovať len zložky komunálnych odpadov nevhodné na termické zneškodnenie. Netriedené spáliteľné zložky komunálneho odpadu je možné skládkovať len vo výnimočnom prípade alebo ďalej triediť.

(2)	Samostatne vytriedené zložky komunálnych odpadov, objemného odpadu a drobného stavebného odpadu podľa § 4 ods. 2 a 3 mesto predovšetkým zhodnocuje), ak ich zhodnotenie je možné alebo účelné. 

(3)	Samostatne vytriedené zložky komunálnych odpadov a drobných stavebných odpadov podľa § 4 ods. 2 a 3, ktoré nie je možné zhodnotiť ani termicky zneškodniť sú odovzdávané na iné zneškodnenie len osobám oprávneným na nakladanie s týmito odpadmi. 

(4)	Odpad zo zelene zhromažďujú pôvodcovia  a držitelia týchto odpadov a zhodnocujú ich predovšetkým kompostovaním vo vlastných alebo užívaných priestoroch a objektoch za účelom prednostného kompostovania v domácich a komunitných kompostárňach, ktorých ročná produkcia kompostu neprevyšuje 10 t. Ak takúto možnosť nemajú, zabezpečia ich materiálové zhodnotenie v mestskej kompostárni. Mesto Košice zabezpečí na základe individuálnej objednávky od právnických osôb a občianskych združení odovzdanie odpadov zo zelene do mestskej kompostárne.
 
§ 9
Osobitné ustanovenia pre centrálnu pešiu zónu mesta  

(1)	Na území centrálnej pešej zóny) mesto určuje systém zberu ukladania odpadu do vriec označených logom zmluvného partnera určeného mestom pre všetky právnické osoby a fyzické osoby, okrem tých, ktoré majú vytvorené vlastné zberné stanovištia „kuka“ nádob alebo kontajnerov vo svojich nehnuteľnostiach.

(2)	Odpadové vrecia sa umiestňujú na určenom stanovišti, a ak takéto nie je, vrecia sa ukladajú v bezprostrednej blízkosti vonkajších vstupov do priestorov príslušnej právnickej osoby alebo fyzickej osoby.

(3)	Odpadové vrecia alebo odpadové nádoby môžu byť vyložené na verejné priestranstvo na miesta podľa predchádzajúceho odseku denne  od 17.00 hod. do 18.00 hod. 

(4)	Je zakázané
1. 	ukladať vrecia na komunálny odpad na iných miestach ako je určené v ods. 2, 
2.	ukladať objemový odpad a drobný stavebný odpad na miestach určených na umiestňovanie vriec na bežný komunálny odpad,
3. 	vykladať vrecia s komunálnym odpadom mimo času určeného v ods. 3,
4. 	vykladať vrecia, plastové tašky, škatule a iné obaly s komunálnym odpadom ako vrecia označené logom zmluvného partnera,
5. 	ukladať odpad z údržby verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení do nádob určených na zber zmesového komunálneho odpadu.

Povinnosti právnických osôb, fyzických osôb - podnikateľov  a  fyzických osôb
pri nakladaní s komunálnymi odpadmi a drobnými stavebnými odpadmi 

§ 10
Povinnosti pôvodcov a držiteľov

(1)	Pôvodca a držiteľ komunálnych odpadov a drobných stavebných odpadov je okrem povinností uložených osobitným zákonom ďalej povinný
a)	predkladať mestu informácie potrebné na zostavenie a aktualizáciu programu odpadového hospodárstva mesta,
b)	ukladať jednotlivé zložky komunálnych odpadov podľa mestom určeného systému do nádob alebo vriec, podľa určenia v platobnom výmere,
c)	ukladať vytriedené komunálne odpady výhradne na určených stanovištiach a na určených zberných dvoroch podľa § 4,
d)	ak vykonáva zber komunálnych odpadov vo forme množstvového zberu, zabezpečiť jeho uloženie osobitne mimo určených stanovíšť pre bežný komunálny odpad spoplatňovaný paušálne a splniť povinnosti podľa § 8,
e)	preukázať na požiadanie mestu alebo príslušnej mestskej časti spôsob prepravy a zneškodnenia drobných stavebných odpadov, ktoré vznikli pri bežných udržiavacích prácach,

f)	dodržiavať pokyny mesta a mestských častí ku nakladaniu s komunálnymi odpadmi, objemnými odpadmi a drobnými stavebnými odpadmi,
g)	iný ako komunálny odpad zhromažďovať oddelene a zabezpečiť jeho zneškodnenie podľa predpisov na vlastné náklady,
h)	v čase mimo mestom organizovaného zberu objemného odpadu, drobného stavebného odpadu a oddelene vytriedeného odpadu z domácností s obsahom škodlivín, zabezpečiť jeho uloženie na určených zberných dvoroch,
i)	zabezpečiť prístup k odpadovým nádobám, kontajnerom alebo odpadovým vreciam, ak sú umiestnené v jeho priestoroch, alebo umiestniť zbernú nádobu pred nehnuteľnosť,
j)	prednostne zhodnocovať odpady zo zelene, najmä v záhradkárskych lokalitách a lokalitách s rodinnými domami (IBV), v ktorých sú vytvorené podmienky na vlastné domáce alebo komunitné kompostovanie,
k)	zabezpečiť odovzdanie odpadu zo zelene do mestskej kompostárne, ak nemá vytvorené podmienky podľa písmena j),
l)	uplatniť si zánik poplatkovej povinnosti podľa osobitného predpisu5a), a to len po vrátení zbernej nádoby zmluvnému partnerovi.

(2)	Zakazuje sa 
a) 	vyberať komunálny odpad alebo jeho jednotlivé vytriedené zložky z odpadových nádob, kontajnerov alebo odpadových vriec osobami neoprávnenými na nakladanie s nimi, 
b) 	znečisťovať určené stanovištia a ich okolie,
c) 	ukladať do odpadových nádob, kontajnerov alebo odpadových vriec tlejúci alebo žeravý odpad, 
d)	ukladať objemný odpad, drobný stavebný odpad a oddelene vytriedený odpad z domácností s obsahom škodlivín na stanovištiach vyhradených na bežný zber komunálnych odpadov v mieste ich vzniku podľa § 4 ods. 1 a 2,
e) 	všetkým fyzickým a právnickým osobám, ktoré nie sú poplatníkmi poplatku za komunálne odpady a drobné stavebné odpady správcovi poplatku mestu Košice, ukladať komunálny a iný odpad na stanovištia odpadových nádob a kontajnerov určených pre rodinné a bytové domy na území mesta Košice.

§ 11
Povinnosti osôb vykonávajúcich zber, prepravu, zhodnocovanie a zneškodňovanie
 komunálnych odpadov a drobných stavebných odpadov

     Okrem povinností uložených osobitným predpisom, sú osoby vykonávajúce zber, prepravu, zhodnocovanie a zneškodňovanie komunálnych odpadov a drobných stavebných odpadov ďalej povinné
a)	nakladať s komunálnymi odpadmi, objemnými odpadmi a drobnými stavebnými odpadmi v súlade s týmto nariadením a podmienkami určenými v zmluve uzavretej s mestom, 
b)	poskytovať mestu a mestským častiam informácie týkajúce sa nakladania s komunálnymi odpadmi, objemnými odpadmi a drobnými stavebnými odpadmi,
c) 	kuka nádobu uložiť na pôvodné miesto.

_______________________
5a) 	VZN č. 100 o miestnom poplatku za komunálne odpady a drobné stavebné odpady na území mesta Košice (nariadenie o poplatku za komunálne odpady).

D R U HÁ   H L A V A
PÔSOBNOSŤ MESTA A MESTSKÝCH ČASTÍ  PRI NAKLADANÍ  S KOMUNÁLNYMI ODPADMI A DROBNÝMI STAVEBNÝMI ODPADMI

§ 12
Úlohy mesta pri nakladaní s komunálnymi odpadmi 
a s drobnými stavebnými odpadmi

     Mesto zabezpečuje plnenie úloh v oblasti nakladania s komunálnymi odpadmi podľa  osobitného predpisu, okrem iných povinností 
a)	určuje systém zberu komunálnych odpadov a drobných stavebných odpadov, určuje cyklus odvozu  a v sporných prípadoch určuje druh a objem zberných nádob, 
b)	zabezpečuje zberné nádoby a kontajnery zodpovedajúce zberu komunálnych odpadov a oddelene triedených zložiek odpadov podľa tohto nariadenia,
c)	zabezpečuje zberné dvory na zhromažďovanie osobitných zložiek komunálneho odpadu podľa § 4 ods. 3,
d)	uzatvára zmluvu s osobami, ktoré vykonávajú zber, prepravu, zhodnocovanie alebo zneškodňovanie komunálnych odpadov a drobných stavebných odpadov,
e)	poskytuje držiteľom odpadov informácie o umiestnení a činnosti zariadení na nakladanie s odpadmi na území mesta, 
f)	určuje ďalšie podmienky nakladania s komunálnymi odpadmi a drobnými stavebnými odpadmi, 
g)	prijíma ohlásenia vlastníka, správcu alebo nájomcu nehnuteľnosti, na ktorej bol uložený odpad v rozpore so zákonom a vykonáva potrebné opatrenia podľa zákona,
h)	prejednáva priestupky a ukladá pokuty podľa osobitného predpisu),
i)	separuje odpad zo zelene podľa stratégie nakladania s biologicky rozložiteľným odpadom schválenej vládou Slovenskej republiky,
j)	zabezpečuje nakladanie s odpadom zo zelene3a) alebo prostredníctvom zmluvného partnera mesta Košice v oblasti nakladania s komunálnym odpadom a drobným stavebným odpadom za účelom materiálového zhodnotenia odpadu,
k)	informuje pôvodcov a držiteľov o harmonogramoch zberu komunálnych odpadov, drobných stavebných odpadov a odpadov zo zelene podľa potreby, objemových odpadov najmenej však jedenkrát do roka; zverejňuje harmonogramy zberov obvyklým spôsobom najneskôr v termíne do 31.01. príslušného roka,
l)	zabezpečuje pre mestské časti odvoz odpadu zo zelene na základe individuálnej objednávky bez úhrady.

§ 13 
Úlohy mestských častí pri nakladaní s komunálnymi odpadmi 
a drobnými stavebnými odpadmi

     Pri nakladaní s komunálnymi odpadmi mestské časti zabezpečujú tieto funkcie:
a)	vykonávajú dozor nad dodržiavaním podmienok určených týmto nariadením pre nakladanie s komunálnymi odpadmi a drobnými stavebnými odpadmi v svojom územnom obvode,
b)	prijímajú ohlásenia o umiestnení odpadu v rozpore so zákonom alebo týmto nariadením v svojom územnom obvode,
c)	určujú stanovištia odpadových nádob, kontajnerov alebo odpadových vriec, vrátane kontajnerov na separovaný zber v mieste vzniku a na zhromažďovanie komunálneho odpadu, 
d)	informujú pôvodcov o harmonogramoch zberu komunálnych odpadov, drobných stavebných odpadov a odpadov zo zelene podľa potreby, objemových odpadov najmenej však jedenkrát do roka; zverejňujú harmonogramy zberov obvyklým spôsobom,
e)	požiadajú na základe individuálnej objednávky mesto Košice o odvoz odpadu zo zelene.

 T  R E T I A    Č A S Ť
PRECHODNÉ A  ZÁVEREČNÉ  USTANOVENIA

§ 14
Prechodné ustanovenia

     Právne vzťahy, ktoré vznikli pred účinnosťou tohto nariadenia sa riadia doterajšími nariadeniami.

§ 15
Zrušovacie ustanovenia

      Zrušuje sa všeobecne záväzné nariadenie mesta Košice č. 72 o komunálnych odpadoch a drobných stavebných odpadoch na území mesta Košice (nariadenie o komunálnych odpadoch) schválené uznesením Mestského zastupiteľstva v Košiciach č. 629/2004 v znení zmien a doplnkov vykonaných uznesením Mestského zastupiteľstva v Košiciach č. 932/2005. 

§ 16
Účinnosť

     Toto nariadenie nadobúda účinnosť 1. januára 2008.
     Zmeny a doplnky vykonané uznesením Mestského zastupiteľstva v Košiciach č. 497/2008 nadobudli účinnosť 26. júla 2008, uznesením Mestského zastupiteľstva v Košiciach č. 1014/2009 nadobudli účinnosť 01. januára 2010 a uznesením Mestského zastupiteľstva v Košiciach č. 165/2011 nadobudli účinnosť 01. januára 2012.

MUDr. Richard Raši, PhD., MPH
primátor mesta Košice

Zverejnené:   13.9.2012